กยอ.วางกรอบลงทุนทั้งหมด  ใช้เงินกู้ในไทย
กยอ.ตีกรอบให้การลงทุนทั้งหมดกู้เงินในประเทศ
4 มิ.ย. 2555

กยอ.ตีกรอบให้การลงทุนทั้งหมดกู้เงินในประเทศ
นายอาคม เติมพิทยาไพสิฐ เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า ที่ประชุมคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) มีมติเห็นชอบแนวทางการดำเนินโครงการพัฒนาโครงสร้างพื้นฐานของประเทศในอนาคต โดยเฉพาะโครงการลงทุนของหน่วยงานรัฐวิสาหกิจนั้น จะให้เน้นใช้แหล่งเงินกู้ภายในประเทศมากขึ้น เพราะปัจจุบันประเทศมีเงินคงคลังสูง และมีสภาพคล่องในระบบมากถึง 6-7 แสนล้านบาท ซึ่ง กยอ. จะจัดทำเป็นรายละเอียดเสนอคณะรัฐมนตรี (ครม.) พิจารณาเห็นชอบ
“กยอ.จะเสนอให้ออกมาเป็นมติ ครม.เลย เพราะระบบเศรษฐกิจตอนนี้มีเงินออม สภาพคล่องยังเหลือเฟือ เงินทุนสำรองของประเทศก็สูงมาโดยตลอด แต่ก็ยังไม่ได้ใช้ประโยชน์ ซึ่งต่อไปโครงการลงทุนของรัฐวิสาหกิจ เช่น การพัฒนารถไฟความเร็วสูง การซื้อเครื่องจักร การลงทุนด้านคมนาคม ที่มีวงเงิน 2.27 ล้านล้านบาท ถ้าใช้เงินที่มีอยู่ในประเทศจะเป็นผลดี” นายอาคม กล่าว
นอกจากนี้ ที่ประชุมยังหารือถึงการร่วมมือพัฒนาโครงการก่อสร้างท่าเรือน้ำลึกและนิคมอุตสาหกรรมทวายที่ประเทศพม่า โดยจะทำข้อเสนอให้นายกรัฐมนตรีพิจารณาการยกระดับความร่วมมือจากเดิมแบบรัฐบาลต่อเอกชน ให้เป็นแบบรัฐต่อรัฐเพราะมีประโยชน์มากกว่า